西亭暇日書懷十二韻獻上相公
作者：李夷簡
朝代：唐

paragraphs: 勝賞不在遠，憮然念玄搜。
茲亭有殊致，經始富人侯。
澄澹分沼沚，縈迴間林丘。
荷香奪芳麝，石溜當鳴球。
撫俗來康濟，經邦去咨謀。
寬明洽時論，惠愛聞甿謳。
代斵豈容易，守成獲優游。
文翁舊學校，子產昔田疇。
琬琰富佳什，池臺想舊遊。
誰言矜改作，曾是日增修。
憲省忝陪屬，岷峨嗣徽猷。
提攜當有路，勿使滯刀州。